Rektor raser - ber lærere skryte av seg selv

LAGET NETTSIDE: Eirik Rossbach er lei av at elever ikke får vurdere lærere og laget derfor nettsiden hvor elever kan legge igjen sin vurdering av valgfrie lærere, og gi dem karakterer. Foto: Skjermdump / Ariel Foto

Laget nettside der elever kan gi lærere karakterer

(VG Nett) Eirik Rossbach (18) var lei av dårlige lærere. Derfor opprettet han en nettside hvor elever kan vurdere læreren sin - helt usensurert.

Sissel Kruse Larsen

Oppdatert 29. september 2012

Artikkelen er over åtte år gammel

- Det har vært så mye snakk i politikken om at vi trenger lærerevaluering i Norge. Jeg har vært med i elevrådet, men har aldri sett noe til det. Mange lærere følger ikke kompetansemålene, og vi elever har ikke mulighet til å få gjort noe med det, sier Rossbach til VG Nett.

Vet du noe om denne saken? Kontakt VG Netts journalist her!







Sammen med en kamerat opprettet han nettsiden minlarer.no, hvor elever kan velge fylke, skole, og legge igjen sin vurdering av alle lærere.

Gir karakterer

Hvem som helst kan gå inn på siden, velge et tilfeldig fylke og en videregående skole. Der kan man enten trykke seg inn på de lærerne som allerede er lagt inn av andre, eller selv legge inn lærere.

Der kan lærerne gis karakterer fra 1 til 5 innenfor fire områder:

«Fagkunnskap», «Evne til å lære bort», «Respekt for elevene» og «Engasjement».

Lærerne blir også tildelt fra en til fem stjerner, og man kan legge igjen en evaluering av den enkelte lærer.

En gymlærer karakteriseres som en general i hæren, mens en norsklærer beskrives som flink til å lære bort, og morsom.

- Skal moderere

Han forteller om en voldsom pågang siden nettsiden ble lansert for få dager siden.

- Nå har vi satt noen regler slik at moderatorer skal passe på at kommentarene som kommer inn er ekte, og at innleggene er konstruktive. Ennå ligger det en del meldinger ute som ikke er godkjent, sier han.

Selv er 18-åringen elev ved andreåret på elektrofaglinjen. Han har vurdert sine lærere på nettsiden, men forteller at han har hørt fra skolekamerater at lærere har blitt sure, og at elever derfor har syntes synd på læreren og lagt inn positive tilbakemeldinger.

- De jobber vi med å få slettet. Det er viktig at innleggene er ekte, sier han.

Rektor ber lærere skryte

Rektor Arne Koch ved Skogmo videregående skole, forteller at han har bedt lærere sabotere siden ved å legge inn positive tilbakemeldinger om seg selv.

Rossbach synes det er synd å høre.

- Vi må finne noen løsninger på hvordan vi skal løse det, vi har vurdert å bruke Facebook som innlogging, uten at det blir synlig hvem som har lagt igjen vurderingen av læreren, sier han.

Han vurderer å prøve å selge annonser på siden etter hvert, men sier at han ikke har startet den for å tjene penger.

Vil ikke ha elevevalueringsside

- Hva ville du synes om at lærere la ut vurderinger av dere elever på nettet og ga dere offentlige karakterer?

- Jeg ser jo det umoralske ved denne siden, og vet at det ikke er helt bra. Men det er alt for mange dårlige lærere, det må det bli gjort noe med. Før jeg startet siden sjekket jeg at dette er lovlig. Å legge ut elevers karakterer er ikke lov, sier han.

- Synes du at det skulle være lov?

- Lærere har mange sanksjonsmuligheter overfor elever, men vi har ikke noen mulighet for å irettesette læreren vår. Læreren kan sette ned karakterer og dra frem anmerkningene om de ikke liker oss, sier han.

- For meg er dette en lekeside

Rektor Koch kaller siden useriøs.

RASER: Rektor Arne Koch mener nettsiden hvor lærere over hele landet kan evalueres er useriøs. Foto: Skogmo videregående skole



- Dette gir fritt spillerom for tilfeldige elever som misliker en lærer etter en time til å legge ut krasse meldinger. Det blir litt for useriøst, det er ikke sikkert at alle som er fornøyde med læreren sin legger igjen kommentarer om det. Noen lærere har hundre elever, så for meg er siden helt verdiløs, sier han.

Rektoren mener noen elever sier at de ikke vil lære, og at flere elever sliter i ulike fag.

- Da kan man spørre seg hva som er årsaken til at de ikke lærer noe. Det blir veldig ensidig med en slik side hvor noen bare kan gulpe opp noe og legge det ut. For meg er dette en lekeside vi ikke tar hensyn til i det hele tatt, sier han.

To lærere fjernet fra siden

Koch sier at skolen vil ta opp nettsiden med Rossbach, men at de ikke har rukket å gjøre det fredag. Han påpeker at han ikke er sikker på om det har noen hensikt å ta opp saken.

- Jeg hadde to lærere som reagerte voldsomt, de ble fjernet fra siden fordi de synes det var meget ubehagelig å bli utlevert på den måten, sier han.

Han er derimot ikke fremmed for å la elevene vurdere lærere på andre måter.

- Det har jeg forståelse for at de ønsker, men da må det være mer seriøst. Det må gå på hele klasser og hele skoler, og ikke bare være en side hvor elever kan spytte ut ting, eller en arena for enkeltelever som ikke liker en lærer, avslutter han.

- Når noen sparker nedenfra er det greit

Juridisk fagdirektør Cecilie Rønnevik i Datatilsynet, sier til VG Nett at selv om tilsynet ikke akkurat ønsker slike sider velkommen, så skal det veldig mye til når siden først er etablert for å si at den ikke er vernet av ytringsfriheten.

LOVLIG: Juridisk Fagdirektør Cecilie Rønnevik i Datatilsynet sier at nettsiden er lovlig. Foto: Hans Fredrik Asbjørnsen



- I prinsippet er det lov, personopplysningsloven gjelder ikke for ytringer som er vernet av ytringsfriheten, så dette er i utgangspunktet ikke en sak for oss. Når noen sparker nedenfra og opp vil det som regel være greit, så lærerne kunne ikke gjort dette mot elevene, sier hun.

Siden minlarer.no er ment som kritikk for å korrigere en samfunnsinstitusjon, vil det gis rom for at barn og unge får en anledning til det.

Rønnevik mener etableringen av nettsiden kunne ha vært unngått om skolene hadde egne systemer for å la elevene komme med tilbakemeldinger på undervisningen.

- På en side som denne vil det være ganske åpenbart at det er subjektive vurderinger fra unge mennesker, så vekten av det som meldes er kanskje ikke så tung, sier hun mens hun understreker:

- Det finnes grenser for ytringsfriheten også, så i det øyeblikket det kommer kommentarer om familien til lærerne, eller kommentarene blir usaklige og går på dialekt eller utseende vil man nok være utenfor det som er vernet. Ytringsfriheten går som regel foran personvernet, og å hindre en ytring skal begrunnes langt sterkere enn det å tillate ytringen.

Kritisk i Utdanningsdirektoratet

- Denne nettsiden har klare svakheter, særlig knyttet til at lærerne ikke kan bruke tilbakemeldinger på en konstruktiv måte. Tilbakemeldingene er anonyme, usystematiske, og frikoblet en prosess og dialog i klasserommet mellom lærere og elevene deres. Den åpner også for rent sjikanerende omtale, sier Erik Bolstad Pettersen, divisjonsdirektør i Utdanningsdirektoratet.

Ifølge Pettersen er Utdanningsdirektoratet opptatt av at elevene skal få gi tilbakemeldinger på sin læringssituasjon, også knyttet til sin relasjon til lærer.

- Vi har brukerundersøkelsen Elevundersøkelsen som systematisk og grundig sørger for tilbakemeldinger fra elevene. Sammen med Elevorganisasjonen, Utdanningsforbundet og KS har vi også laget en veileder som tar for seg hvordan klassen i felleskap kan forbedre opplæringen. Den er sendt til alle skoler med ungdomstrinn, alle videregående skoler og alle kommuner og fylkeskommuner, sier han.

LA UT ADVARSEL: Fredag ettermiddag ble elevene oppfordret til å logge inn på siden via Facebook, fordi flere rektorer skal ha oppfordret lærere til å skryte av seg selv. Foto: Skjermdump



PS! Fredag ettermiddag melder Eirik Rossbach at en løsning hvor det må logges inn anonymt via Facebook-profilen, for å kunne kommentere på siden, er på plass.

Publisert: 29.09.12 kl. 10:16 Oppdatert: 29.09.12 kl. 11:30

Les også

Mer om Skole og utdanning